Pataljoonan komentaja, kapteeni Risto Jäntti myöntää, että kaloreiden määrää maastossa on nyt lisätty.

Ruokatarjoilut ovat olleet niukat. Pataljoonan komentajan mukaan tilannetta on pyritty korjaamaan. LUKIJAN KUVA

Tikkakosken aliupseerikoulun ruokatarjoilut saavat kritiikkiä aliupseerikoulua käyviltä varusmieltä. Iltalehteen yhteyttä ottanut Jouni-isä on järkyttynyt poikansa kohtelusta.

- Sairastuvalla ja maastossa on ollut pelkkää perunaa ja näkkileipää tai riisiä ja näkkileipää. Ruoka on loppunut kesken. Sairaana ruoka pitää hakea itse ja lounasta ei ole saanut, jos ei ole aamiaisella. Minun palvelusaikana lihottiin, ei laihduttu, Jouni tilittää Iltalehdelle.

Hänen mukaansa kyse ei ole yksittäistapauksista tai varusmiespalvelun alkukankeudesta. Hänen poikansa aloitti palveluksensa kesäkuussa.

- Poika kertoi, että tälläkin viikolla yksi oli pyörtynyt käytävässä väsyneenä ja nälissään. Ruokailut jäävät väliin marssien vuoksi. Maastossa ruoka on loppunut monta kertaa ja kersantti vastaa pojille, että syökää enemmän näkkäriä.

Jounia harmittaa poikansa puolesta. Nälkäisenä into puolustaa isänmaata vähenee.

- Hän oli todella innostunut armeijasta, mutta se on hiipunut. Koko ajan pitäisi olla omat eväät mukana. Kriisiaikana ei ilmeisesti syödä lainkaan.

Ohjeistusta tarkastettu

Ilmasotakoulu kiistää, että varusmiehiä pidettäisiin nälässä. Pataljoonan komentaja, kapteeni Risto Jäntti myöntää, että ruokapalveluista vastaavan Leijona Cateringin kanssa ohjeistusta on tarkistettu.

- Asia tuli tietoon kuukausi sitten. Kartoitimme tilanteen tällä viikolla. Joissakin maastoharjoituksissa annosteluohjeet ovat olleet erilaiset. Tarkastimme jako-ohjeet ja tilanne on korjattu, Jäntti kertoo Iltalehdelle.

Maastossa ruokaa jaettiin aiemmin desilitroittain. Jatkossa varusmies saa kauhoittain ruokalajista riippuen.

- Maastossa kaloreita lisätään. Annoskokoa kasvatetaan. Maastossa tarjoillaan neljä ateriaa.

Jäntin mukaan kasarmilla tarjoillaan kolme ateriaa. Silloin iltapalalle pitää ilmoittautua erikseen.

- Valitukset ajoittuvat yleensä palveluksen alkuun, kun opetellaan talon tavoille. Viimeisin erä saapui heinäkuun alussa.

Jäntti ei tiedä ruokaongelmista varuskuntasairaalassa. Sairastaville toimitetaan automaattisesti neljä ateriaa päivässä.

- Ei pitäisi olla mahdollista, että lounas jää saamatta, jos ei ole aamiaisella. Sairaala tilaa ruoan vahvuuden mukaan.

Tikkakoskella palvelee noin 450 varusmiestä.